કાળીચૌદસે રૂપાળી કે ગોરી સ્ત્રીઓ આંખોમાં જાતે બનાવેલ કાજળ-મેંશ આંજે છે. કાજળથી આંખો રૂપાળી દેખાય છે. વળી એવી પણ લોકમાન્યતા છે કે કાળી મેંશ આંજવાથી કોઈની નજર લાગતી નથી. વળી આ દિવસે શરીરની કાન્તિ (રૂપ) વધારવા તલના તેલની માલિશ કરાય છે. સંધ્યાટાણે કાળા અને સફેદ એમ બન્ને પ્રકારના તલથી યમરાજનું તર્પણ કરાય છે. આવા તર્પણથી શારીરિક સુંદરતા વધે છે અને દીર્ધાયુષ્ય મળે છે. એવી માન્યતા છે. તલના તેલમાં લક્ષ્મીનો વાસ હોવાથી તલના તેલનું સેવન દેહની સુંદરતા વધારે છે. આવા કારણોથી કાળી ચૌદસ રૂપચૌદસ પણ કહેવાય છે.